钦定古今图书集成/明伦汇编/氏族典/第623卷 > 《郑樵通志》 > 拓跋他
## 钦定古今图书集成/明伦汇编/氏族典/第623卷 > 《郑樵通志》 > 拓跋他

按《魏书阳平王传》，“阳平王熙长子他，袭封。身长八尺，
美姿貌，性谨厚，武艺过人。从世祖讨白龙于西河，屠
其城，别破馀党，斩首数千级，改封临淮王，拜镇东将
军。寻改封淮南王，除使持节都督豫洛河南诸军事、
镇南大将军、开府仪同三司，镇虎牢，威名甚著。后与
武昌王提率并州诸军讨曹仆浑于河西，平之，拜使”
持节、前锋大将军、都督诸军事，北讨蠕蠕，破之，运军
储于比干城。刘义隆遣将寇边，他从征于悬瓠，破之。
拜持节、都督雍秦二州诸军事、镇西大将军、开府仪
同三司、雍州刺史，镇长安。义隆寇南鄙，以他威信素
著，复为虎牢镇都大将。高宗时，转使持节、都督凉州
诸军事、镇西大将军。高祖初，入为中都大官，拜侍中，
转镇西大将军，迁司徒，赐安车几杖，入朝不趋。太和
十二年薨，年七十三。追赠平东大将军、定州牧，谥曰
“靖王。”世子吐万，早卒，赠冠军、并州刺史、晋阳顺侯。子
显袭祖爵，薨，谥曰僖王。